钦定古今图书集成/方舆汇编/职方典/第1030卷 > 《登石门最高顶》宋·谢灵运
## 钦定古今图书集成/方舆汇编/职方典/第1030卷 > 《登石门最高顶》宋·谢灵运

晨策寻绝壁，夕息在山栖。疏峰抗高馆，对岭临回溪。
长林罗户穴，〈一作庭〉积石拥阶基。连岩觉路塞，密竹使
径迷。来人忘新术，去子惑故蹊。活活夕流驶，噭噭夜
猿啼。沈冥岂别理，守道自不携。心契《九秋干》，日翫三
春荑。居常以待终，处顺故安排。惜无同怀客，共登青
云梯。

前人

“跻险筑幽居，披云卧石门。苔滑谁能步，葛弱岂可扪。
袅袅秋风过，萋萋春草繁。美人游不还，佳期何繇敦。
芳尘凝瑶席，清醑满金樽。洞庭空波澜，桂枝徒攀翻。
结念属霄汉，孤景莫与谖。俯濯石下潭，仰看枝上猿。
晚闻夕飙急，早见朝日暾。崖倾光难留，林深响易奔。
感往虑有复，理来情无存。庶持乘日车，得以慰营魂。”
匪为众人说，冀与知者论。